
"En ole kätellyt enkä kättele” - Elina Valtonen 
ripitti lounaalla Sergei Lavrovin 


"Itse en ole kätellyt Lavrovia enkä kättele." Suomen ulkoministeri Elina 
Valtonen sanoi kasvotusten Venäjän ulkoministerille Sergei Lavroville, mitä 
Suomi on mieltä venäläisten toiminnasta. 


Suomen ulkoministeri Elina Valtonen esitti Skopjessa Venäjän ulkoministerille Sergei Lavroville 
suorasukaisen näkemyksensä Venäjän toiminnasta. 

Suomen ulkoministeri Elina Valtonen (kok) ei kätellyt Venäjän ulkoministeriä 
Sergei Lavrovia Euroopan turvallisuus- ja yhteistyöjärjestön Etyjin 
ministerineuvoston kokouksessa Skopjessa. 


- Puheenvuorossani tuomitsin Venäjän hyökkäyssodan Ukrainaan. Se on rikkonut 


räikeästi Etyjin periaatteita ja sitoumuksia, joita Venäjä itse on ollut mukana 
sopimassa, Valtonen kertoo yleisistunnossa käyttämästään puheenvuorosta. 


Pohjois-Makedonian pääkaupunkiin saapunut Lavrov ei istunut salissa, kun 
Valtonen oli yleisistunnossa äänessä. 


Ulkoministereiden lounastapaamisessa Valtoselle tarjoutui tilaisuus saattaa 
viestinsä Lavrovin tietoon, eikä hän jättänyt sitä käyttämättä. 


— Lounastapaamisessa Lavrov oli paikalla, kun pidin puheenvuoron. Siinä 
viittasin Suomen rajatilanteeseen ja kehotin Venäjää lopettamaan toimintansa 
Suomen rajalla, Valtonen sanoo. 


Iltalehti kysyi ulkoministeriön järjestämässä tiedotustilaisuudessa Valtoselta, 
kättelikö hän Lavrovia. 


— Itse en ole kätellyt Lavrovia enkä kättele. Ryhmäkuvaa ei hänen kanssaan 
järjestetty. Meillä oli ryhmäkuva ilman, että Venäjän ulkoministeri oli paikalla, 
Valtonen painottaa. 


Valtonen kertoo, että Lavrov reagoi hänen puheenvuoroonsa. 


— Sanotaan nyt näin, että kyllä hän siihen reagoi. 


Etyj kriisissä 
Etyj on ollut kriisissä Venäjän aloittaman ja jatkaman tuhoamissodan takia. 


Virosta oli määrä tulla järjestön puheenjohtaja vuodeksi 2024, mutta se ei 
Venäjälle ja Valko-Venäjälle käynyt. 


Viro oli myös EU-maiden yhteinen ehdokas rauhanjärjestön ensi vuoden 
puheenjohtajamaaksi. 


Valtonen myöntää, että Etyjissä joudutaan toimimaan konsensusperiaatteella. 


Malta on ilmoittanut valmiutensa ryhtyä puheenjohtajaksi, mutta asiasta ei 
kyetty päättämään Skopjessa. 


Valtonen korostaa, että Etyjillä on tärkeä tehtävänsä, vaikka Venäjä yrittää 
parhaansa mukaan halvaannuttaa järjestön toiminnan ja tuhota sen 
uskottavuuden. 


Etyjiin kuuluu 57 valtiota. 


— Olisihan se kummallista, että järjestö hylättäisiin sen vuoksi, että yksi 
osallistujamaa käyttäytyy näin piittaamattomasti kuin se tekee. 


58 000 epäilyä sotarikoksista 


Skopjessa Venäjä ja Valko-Venäjä jäivät Valtosen mukaan yksin. 


— Itse en ole kuullut yhtään puheenvuoroa, joka tukisi Venäjän toimintaa. 
Käsitykseni on, että yhtään tukevaa puheenvuoroa ei ole tullut, Valtonen kertoo. 


Suomesta on määrä tulla Etyjin puheenjohtaja vuodeksi 2025. 


Nähtäväksi jää, yrittääkö Venäjä estää myös Suomen puheenjohtajuuden. 
Valtosen mukaan Suomi on valmis edistämään Etyjin tavoitteita. 


— Haluan korostaa sitä tärkeää työtä, jota Etyj tekee erityisesti oikeusvaltio- ja 
demokratiakysymyksissä sellaisissa maissa, jotka eivät ole Euroopan unionin 
jäseniä, hän painottaa. 


Ukrainassa Etyjin virkailijat keräävät näyttöä Venäjän tekemistä sotarikoksista. 


— Ukrainassa on käynnistetty erittäin paljon toimintoja, joiden tarkoituksena on 
vahvistaa kansalaisyhteiskuntaa ja ennen muuta saattaa Venäjä vastuuseen 
rikoksistaan. Siinähän kaikista tärkeintä on, että kerätään ensin näyttöä 
sotarikoksista, joita Venäjä tekee. Eilen kun järjestötasolla keskustelimme tästä, 
niin oliko se niin, että 58 000 kirjausta tämmöisistä rikoksista olisi jo kirjattu, 
Valtonen sanoo torstaina iltapäivällä. 

Katso video 


Maaliskuussa Sergei Lavrov väitti Ukrainan aloittaneen sodan. Yleisö puhkesi nauramaan 
kommentille. REUTERS / ANI 

